Arende laat Kings sweet in Baai | Netwerk24
Deur Michael Green 11 Februarie 2017 19:37
Die SWD-Arende het Saterdag in die Nelson Mandelabaai-stadion in Port Elizabeth gesorg dat die Southern Kings hard moes werk om hul vriendskaplike wedstryd te wen.
Die Kings was met 42-24 baas, maar kan nie heeltemal tevrede met hul vertoning voel nie.
Dit was hul laaste opwarmingswedstryd voordat hulle oor twee weke hul Superrugby-veldtog tuis teen die Jaguares begin.
Die rustydtelling was 28-12 in die Kings se guns.
In die tweede helfte het albei spanne soveel veranderings gemaak dat dit grootliks twee verskillende spanne was wat mekaar die stryd aangesê het.
Dit maak dus dalk meer sin om die twee helftes kortliks afsonderlik te bespreek.
Die Kings het vroeg die voortou geneem toe die haastige linkervleuel Alshaun Bock die bal onderskep en los deur gehardloop het vir 'n drie.
Die Arende het 'n rukkie later teruggeslaan toe hul linkervleuel, Charles Radebe, ook gaan druk het.
Die Kings het vir die grootste deel van die eerste helfte die botoon gevoer.
'n Drie reg voor rustyd deur Janneman Stander (flank) het die telling 'n bietjie beter vir die besoekers laat lyk.
Die speler wat dalk die meeste aandag getrek het in die eerste helfte, was die Kings se regtervleuel Makazole Mapimpi. Hy het een drie met 'n praglopie aangevoer en self ook een gedruk.
Poerie van Rooyen (skrumskakel) en Mzwanele Zito (slot) het ook nou en dan die oog getref met goeie spel vir die Kings.
Behalwe vir twee skrums het die tuisspan goed geskrum.
Die tweede helfte was 'n taamlike gestotter met heelwat hanteerfoute wat spel slordig gemaak het.
In die skof het die Kings verwoestend geskrum, maar nie met dieselfde energie verdedig nie.
Die Arende het darem by tye te maklik hul verdediging getroef.
Onder die spelers wat vir die wenspan in die tweede skof 'n paar goeie oomblikke beleef het, tel Louis Schreuder (skrumskakel) en Andis Nsila (flank).
Punte: Southern Kings 42 (28): Drieë: Alshaun Bock, Mike Willemse, Andisa Ntsila, Makazole Mapimpi, Malcolm Jaer, Strafdrie (7 punte volgens die nuwe reëls). Doelskoppe: Lionel Cronjé (4), Pieter-Steyn de Wet (1).
SWD-Arende 24 (12): Drieë: Charles Radebe, Janneman Stander, Boela Abrahams, Freginald Africa. Doelskoppe: Johnny Welthagen (1), Leegan Moos (1).